Hun konstaterer at den farligste dagen i et barns liv, er den dagen det blir født.

– Det å jobbe med mødre- og barnehelse det første året sånn at barn overlever fram til de blir fem år, det er kanskje det viktigste vi kan jobbe med også i fattigdomsbekjempelsen, sier Solberg.

Pengene fra Norge gis til FN-prosjektet Every Woman, Every Child , som ble lansert i 2010.

– For å nå bærekraftmålene må vi løfte oss på dette området. Vi var ikke fornøyd med hva vi oppnådde gjennom tusenårsmålene, selv om vi kom godt i gang. Det dreier seg om kunnskap i helsetjenestene der barn faktisk blir født, og da trenger vi penger, sier statsministeren til NTB.

Kunngjorde i FN

De 3,6 milliardene gis for perioden 2015-2020, og Solberg kunngjorde støtten i New York lørdag, der statsministeren deltar under hovedforsamlingen.

– Vår prioritet er å løfte kvinner, barn og unge mennesker ut av fattigdom ved å investere i deres helse, sa Solberg da hun kunngjorde støtten.

Ifølge FN dør om lag 6,6 millioner barn hvert år før de fyller fem år som følge av sykdom og andre forhold som kunne vært forhindret – altså 18.000 barn hver eneste dag.

I tillegg dør rundt 260.000 kvinner årlig som følge av komplikasjoner knyttet til graviditet og fødsel, også dette dødsfall FN mener kunne vært forhindret.

– Viktigste målet

FNs nye bærekraftmål, blant dem å utrydde ekstrem fattigdom, ble vedtatt fredag, og Solberg mener nettopp utryddelsen av fattigdom er det viktigste blant de nye målene.

– Dette er kanskje det viktigste vi kan gjøre for å bekjempe fattigdom, som er en hovedoppgave for FN og de nye bærekraftmålene, sier Solberg om milliardbevilgningen til Every Women, Every Child-prosjektet.